Wnsen vruntlyken grot vnd wes wy gudes vormogen tho juwer beheglicheit. Erwerden, leuen vrundes. Wellet weten, dat vor wns is gewesen wnse medeborger Thomas Johansson, wiser desses brefues, vnd heft wns tho kennende gegeuen, dat eme sin broder Jakop aff gestoruen is in juwer stat, de dar was mit sinem broder Claus Molner, seliger dechtnisse. Hir wmme bidde wy jwe ersame lefue demodichliken, dat gy dessem jegenwardigen ergenantten Thomas wellen vruntlik vnd behylplik wesen tho syme rechtte, dat eme moghe volghaftich werden, wes eme mit rechte bören mach na sinem broder Jakop, seliger dechtnisse, wmme wnser bede willen, welket wy mit juwer ersame lefue vruntliken vorschylden willen jn eime desgeliken edder gröteren, wor wy mogen. Hir by dot also wy jw vele gudes tho belonen. Gode almechttighe siit befolen tho ewigen tiden. Geschreuen tho Wyborgh, wnder wnsen jngesegel, amme sonawende negest vor sunte Laurens daghe. Borgermester vnd ratmanne tho Wyborgh, etc. Adress: Den ersamen, vorsichttigen, wisen luden, borgermestere vnd ratmannen tho Reual kome desse bref mit erwerdicheit, etc.